**BTOR: Konferencija o proračunskoj pismenosti 22. lipnja i sastanak Zajednice prakse za proračun PEMPAL-a 23. lipnja 2017. u Moskvi, u Rusiji**

1. Radna skupina za proračunsku pismenost i transparentnost, koja djeluje u sklopu Zajednice prakse za proračun (BCOP) Mreže za učenje uz pomoć kolega za područje upravljanja javnim rashodima (PEMPAL), sudjelovala je na zajedničkoj konferenciji Svjetske banke i Ministarstva financija Ruske Federacije na temu proračunske pismenosti u Moskvi, u Rusiji, 22. lipnja 2017. Radna skupina BCOP-a održala je sastanak i 23. lipnja kako bi raspravila o alatima za ocjenu proračunske transparentnosti i budućem radu na participativnim proračunskim praksama.
2. Na sastanku je sudjelovalo 12 predstavnika ministarstava financija iz sljedećih zemalja Europe i središnje Azije: Armenija, Bjelarus, Bosna i Hercegovina, Hrvatska, Kazahstan, Kirgiska Republika, Rumunjska, Ruska Federacija, Tadžikistan, Uzbekistan. Za organizaciju skupa zaslužan je središnji tim Svjetske banke koji vodi Maya Gusarova, stručnjakinja za javni sektor i koordinatorica resursnog tima BCOP-a, u sastavu: Deanna Aubrey, savjetnica i strateška savjetnica PEMPAL-a te Ksenia Galantsova iz Tajništva PEMPAL-a. Središnjem organizacijskom timu pridružili su se: Adrian Fozzard, voditelj prakse GGO15, koji je održao uvodni govor na Konferenciji o proračunskoj pismenosti; Ian Hawkesworth (viši stručnjak za javni sektor), moderator tematskog bloka; Harika Masud (stručnjakinja za društveni razvoj) koja je održala izlaganje o ključnim nalazima istraživanja Svjetske banke o međunarodnim praksama promicanja proračunske pismenosti; i Elena Nikulina, viša stručnjakinja za javni sektor i voditeljica tima za PEMPAL koja je otvorila tematski blok radne skupine BCOP-a 23. lipnja. Predstavnik kirgiskog Ministarstva financija, g. Kanat Asangulov, također je sudjelovao na raspravi u jednom tematskom bloku Konferencije o proračunskoj pismenosti, kao i predstavnica hrvatskog Instituta za javne financije koja je predstavila pristupe koji se upotrebljavaju u Hrvatskoj na nacionalnoj i lokalnoj razini kako bi se građani uključili u proračunski proces. Popis sudionika PEMPAL-a i svi materijali dostupni su na <https://www.pempal.org/events/budget-literacy-and-transparency-working-group>
3. Na konferenciji o proračunskoj pismenosti održanoj 22. lipnja predstavljeni su krajnji rezultati i doprinosi ruskog projekta za proračunsku pismenost. Projekt je u prosincu 2014. pokrenula Svjetska banka zajedno s ruskim Ministarstvom financija te u suradnji s ruskim Ministarstvom obrazovanja i znanosti. Cilj projekta bio je razraditi edukativni program razvoja proračunske pismenosti kod učenika viših razreda srednjih škola te testirati program u tri pilotne regije. Edukativni materijali za učenje, koji uključuju udžbenik, radnu bilježnicu, vodič za nastavnike i vodič za roditelje, također su podijeljeni sudionicima konferencije. Sudionici su imali priliku razgovarati sa stručnjacima koji su izradili materijale za program i onima koji su bili uključeni u pilotna testiranja u regijama, uključujući nastavnike i državne službenike iz Permskog kraja, Baškirske Republike, Altajskog kraja i Moskve. Harika Masud također je predstavila globalna iskustva i stručno znanje po pitanju ugradnje proračunske pismenosti u obrazovni program te je iznijela i pregled rezultata istraživanja Svjetske banke pod nazivom „Međunarodne prakse promicanja proračunske pismenosti” koje je izrađeno i objavljeno u sklopu projekta (publikacija je dostupna na <https://openknowledge.worldbank.org/handle/10986/26956>). Sudionici su na konferenciji mogli razgovarati o načinima daljnjeg unaprjeđenja proračunske pismenosti u Ruskoj Federaciji.
4. Rezultati projekta o proračunskoj pismenosti u Rusiji nisu samo bitni za društveni i gospodarski razvoj Rusije, nego i globalno doprinose razvoju plana za proračunsku pismenost. Predstavnici ministarstva financija koji sudjeluju u PEMPAL-ovoj radnoj skupini za proračunsku pismenost i transparentnost također su naučili iz ruskog iskustva o provedbi obrazovnog programa za proračunsku pismenost u školama, gdje je cilj pomoći učenicima da postanu aktivni građani koji razumiju i žele se uključiti u vladin proces donošenja proračunskih odluka. To se nadovezuje na rad PEMPAL-ove radne skupine koja dovršava proizvod znanja o rješavanju izazova u izradi proračuna za građane (što je dovelo do veće dostupnosti takvih dokumenata u regiji) i na predložen novi plan izrade proizvoda znanja o tome kako utvrditi mehanizme poticanja građana da se uključe u proračunski proces i vladino donošenje odluka.
5. Na svom sastanku 23. lipnja radna skupina PEMPAL-ovog BCOP-a analizirala je preliminarne rezultate Ankete o otvorenosti proračuna iz 2017. koju je provelo Međunarodno partnerstvo za proračun. Anketa se bavila dostupnošću ključnih proračunskih dokumenata. Ronnie Downes (zamjenik voditelja Odjela za planiranje proračuna i javne rashode OECD-a) također je izložio novi Priručnik za proračunsku transparentnost, a riječ je o alatu za samoocjenjivanje zemalja . Priručnik je pripremio OECD u suradnji sa širom globalnom zajednicom institucija za proračunsku i fiskalnu transparentnost – posebno MMF-om, Grupacijom Svjetske banke, Međunarodnim partnerstvom za proračun (IBP), Međunarodnom federacijom računovođa (IFAC) i Programom za javne rashode i financijsku odgovornost (PEFA). Svi su oni sastavni dio Mreže GIFT-a, Globalne inicijative za fiskalnu transparentnost. Zemlje PEMPAL-a također su doprinijele izradi nacrta dokumenta tijekom protekle godine.
6. Ostali zaključci i ključne lekcije s konferencije i sastanka radne skupine uključuju sljedeće:
* Iako imamo mnogo pokazatelja o globalnom trendu unaprjeđenja proračunske transparentnosti, plan za proračunsku pismenost nije toliko razvijen. Projekt ruskog Ministarstva financije za proračunsku pismenost djelomično je nadomjestio taj nedostatak i time privukao pozornost na važnost razvoja ovog plana za regiju i svijet.
* Putem svog nedavno dovršenog istraživanja, Svjetska banka je doprinijela tom planu iznoseći ključne nalaze i lekcije dobivene iz 35 analiza slučaja za 34 zemlje te je naknadno definirana proračunska pismenost kao sposobnost čitanja, tumačenja i razumijevanja javnih proračuna te unaprjeđenja značajnog građanskog doprinosa u proračunskom procesu.
* Proračunska pismenost omogućuje građanima da razumiju i upotrebljavaju proračunske podatke koje je vlada učinila dostupnima i transparentnima, te da ih i žele upotrebljavati. Priprema građane za odgovorno sudjelovanje u proračunskom procesu, osvješćuje ih o njihovoj ulozi, kao i o ulozi civilnog društva, u proračunskom procesu.
* Zemlje Europe i srednje Azije poboljšale su dostupnost proračunskih dokumenata u zadnjih par godina, što je vidljivo iz značajno boljih rezultata na Indeksu otvorenosti proračuna. Ruska Federacija predvodnik je u tom području, ostvarivši izvanredan napredak u fiskalnoj transparentnosti tijekom proteklih pet godina. Svoj su rezultat iz 2006., kada su bili 47. od 89 zemalja, poboljšali u 2015. kada su bili 11. od 106 zemalja na Indeksu otvorenosti proračuna. Ruska Federacija sada se nalazi među zemljama koje pružaju detaljne proračunske informacije javnosti te je ispred Njemačke i Italije.
* Proizvod znanja o rješavanju izazova u izradi proračuna za građane razvila je radna skupina PEMPAL-ovog BCOP-a za proračunsku pismenost i transparentnost. Proizvod je posebno usmjeren na dostupnost proračuna za građane što je dovelo do značajnog napretka u dostupnosti tih dokumenata u regiji, kao što se vidi iz preliminarnih rezultata Ankete o otvorenosti proračuna IBP-a za 2017. Sada nam je izazov kako iskoristiti taj rad i naučene lekcije iz ruskog projekta za proračunsku pismenost u izradi novog proizvoda znanja kojim će se pomoći 15 zemalja regije ECA da uspostave i/ili unaprijede mehanizme za sudjelovanje građana u proračunskom procesu. Takve će reforme trajati puno duže jer se ne radi samo o osiguravanju dostupnosti ključne proračunske dokumentacije, već je potreban rad na dvije razine: vlada i javnost/civilno društvo kako bi se uveli ne samo mehanizmi za sudjelovanje građana, nego i inicijative unaprjeđenja potražnje za proračunskim informacijama (posebno u zemljama gdje sektor civilnog društva nije toliko aktivan).
1. Rezultati ankete provedene nakon skupa pokazuju da su očekivanja ispunjena kod 77,78 posto ispitanika, a nadmašena kod 22,22 posto ispitanika. Ispitanici su u prosjeku dali ocjenu 4,8 od 5 za pitanje je li sudjelovanje na konferenciji o proračunskoj pismenosti ispunilo njihova očekivanja i 4,9 od 5 za pitanje jesu li ostvareni ciljevi sastanka radne skupine održanog 23. lipnja. Sudionicima je bilo posebno drago što je na konferenciji omogućena platforma za otvorenu raspravu o proračunskoj pismenosti, naučenim lekcijama iz projekta i budućim koracima za unaprjeđenje proračunske pismenosti.